A BIZOTTSÁG 438/2009/EK RENDELETE
(2009. május 26.)
egyes alpesi és hegyi fajtákhoz tartozó, nem vágásra szánt bikákra, tehenekre és üszőkre vonatkozó behozatali vámkontingensek megnyitásáról és kezeléséről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (1) (az egységes közös piacszervezésről szóló rendelet) és különösen annak 144. cikke (1) bekezdésére és 148. cikkére, összefüggésben 4. cikkével,
mivel:
(1)
A Világkereskedelmi Szervezet keretében a Közösség vállalta, hogy egyes alpesi és hegyi fajtákhoz tartozó, nem vágásra szánt bikákra, tehenekre és üszőkre vonatkozóan éves behozatali vámkontingenseket nyit meg. E vámkontingensek kezelésének rendjét az egyes alpesi és hegyi fajtájú, nem vágásra szánt bikákra, tehenekre és üszőkre vonatkozó behozatali vámkontingensek megnyitásáról és kezeléséről szóló, 2007. június 14-i 659/2007/EK bizottsági rendelet (2) állapítja meg.
(2)
Mivel a mezőgazdaság más ágazataiban előnyösnek bizonyult a vámkontingensre vonatkozó kérelmek beérkezési sorrend szerinti elbírálása elvének alkalmazása, továbbá mivel ezáltal egyszerűsíthetők az igazgatási feladatok, indokolt, hogy a szóban forgó behozatali vámkontingensek kezelése a továbbiakban az 1234/2007/EK rendelet 144. cikke (2) bekezdésének a) pontjában előírt módszerrel történjék. Ennek érdekében a Közösségi Vámkódex létrehozásáról szóló 2913/92/EGK tanácsi rendelet végrehajtására vonatkozó rendelkezések megállapításáról szóló 2454/93/EGK bizottsági rendelet (3) 308a. és 308b. cikke, valamint 308c. cikkének (1) bekezdése szerint helyénvaló eljárni.
(3)
Az egyik rendszerről a másikra való áttérés sajátosságai miatt szükséges, hogy az e rendeletben szabályozott vámkontingens a 2454/93/EGK rendelet 308c. cikke értelmében ne minősüljön kritikusnak.
(4)
A Közösségi Vámkódex létrehozásáról szóló, 2008. április 23-i 450/2008/EK európai parlamenti és tanácsi rendelet (4) 166. cikke értelmében a meghatározott célra történő felhasználásukra való tekintettel csökkentett vámtétellel szabad forgalomba bocsátott árukat vámfelügyelet alatt kell tartani. Ennek megfelelően helyénvaló az e rendeletben szabályozott vámkontingensek keretében behozott állatok kellő ideig való vámfelügyelet alatt tartásával biztosítani, hogy a szóban forgó állatokat az előírt határidőig ne vágják le.
(5)
Ennek érdekében a behozatalt indokolt biztosíték szolgáltatásához kötni, és a biztosíték összegét úgy célszerű meghatározni, hogy fedezze a közös vámtarifa szerinti vám és a kérdéses állatok szabad forgalomba bocsátásának időpontjában érvényes csökkentett vám közötti különbséget.
(6)
Következésképpen a 659/2007/EK rendeletet hatályon kívül kell helyezni, és helyette újat kell elfogadni.
(7)
Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
ELFOGADTA EZT A RENDELETET:
1. cikk
(1) Ez a rendelet egyes alpesi és hegyi fajtákhoz tartozó, nem vágásra szánt bikák, tehenek és üszők behozatalának lehetővé tétele érdekében megnyitja a mellékletben meghatározott vámkontingenseket.
(2) A mellékletben meghatározott vámkontingenseket a 2454/93/EGK rendelet 308a. cikkében, 308b. cikkében és 308c. cikkének (1) bekezdésében foglalt rendelkezések szerint kell kezelni. Az említett rendelet 308c. cikkének (2) és (3) bekezdésében foglalt rendelkezések nem alkalmazandók.
(3) Az (1) bekezdésben megnyitott vámkontingensek kezelése éves alapon, minden évben július 1-jétől a következő év június 30-ig tartó időszakokban történik.
2. cikk
(1) E rendelet alkalmazásában az 1. cikk (1) bekezdésében körülírt állatok akkor minősülnek nem vágásra szántnak, ha a szabad forgalomba bocsátásuk céljából bemutatott vámáru-nyilatkozat elfogadásának napjától számítva százhúsz napon belül nem vágják le őket.
E rendelkezéstől mindazonáltal eltérés engedélyezhető olyan esetekben, ha bizonyítást nyer vis maior fennállása.
(2) A 09.4197 tételszámú vámkontingens terhére való behozatal feltétele a következő okmány bemutatása:
a)
bikák esetében származási igazolvány;
b)
tehenek és üszők esetében származási igazolvány vagy igazolás a fajta tisztaságát igazoló törzskönyvbe való bejegyzésről.
3. cikk
(1) Annak érdekében, hogy a szóban forgó állatokat szabad forgalomba bocsátásukat követően négy hónapig valóban ne vágják le, a 450/2008/EK rendelet 166. cikke alkalmazásában a behozott állatokat vámfelügyelet alatt kell tartani.
(2) Az (1) bekezdésben előírt le nem vágási kötelezettség teljesítésének, valamint a kötelezettség nem teljesítése esetén esedékes vámkülönbözet befizetésének biztosítása érdekében az importőr az illetékes vámhatóságnál biztosítékot helyez letétbe. A biztosíték összege megegyezik a közös vámtarifa szerinti vám és a kérdéses állatok szabad forgalomba bocsátásának időpontjában a melléklet értelmében alkalmazandó csökkentett vám közötti különbséggel.
(3) A (2) bekezdésben előírt biztosítékot haladéktalanul fel kell szabadítani, amikor az eljáró illetékes hatóság előtt bizonyítást nyer, hogy:
a)
az állatokat szabad forgalomba bocsátásuk napjától számítva négy hónapig nem vágták le; vagy
b)
e határidő eltelte előtt az állatokat vis maior miatt vagy egészségügyi okokból levágták, vagy az állatok betegség vagy baleset következtében elhullottak.
4. cikk
A 659/2007/EK rendelet hatályát veszti. Rendelkezéseit mindazonáltal a 2009. július 1-jét megelőzően kiadott engedélyek alapján szerzett jogokra továbbra is alkalmazni kell.
5. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Rendelkezéseit 2009. július 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. május 26-án.